Мария Горняк Пушкаш

**Мария Горняк Пушкаш** (* 16. авґуста 1931, Дюрдьов—† 20. фебруара 2017, Нови Сад) - новинарка, редакторка радио емисийох, писателька и ґлумица-аматер.

## Биоґрафия и образованє

Мария Пушкаш (дзивоцке Горняк) професийно патрене, була перша жена-новинарка медзи Руснацами у Войводини.  Народзела ше 16. авґуста 1931. року у Дюрдьове и там закончела шейсц класи основней школи а малу матуру у Руским Керестуре 1946. У Новим Садзе 1950. закончела економску штредню школу. Попри роботи вона ше уписала на Висшу педаґоґийну школу хтору закончела 1956. року а 1967. року дипломовала  на новосадским Филозофским факултету на ґрупи за южнославянски язики и общу линґвистику. Була активна и у театралней дїялносци Дюрдьова як ґлумица-аматер, а з тоту активносцу од 1950. року предлужела и у Новим Садзе, у КПД Руснацох *Максим Горки*.

## Роботна кариєра

По законченю економскей штреднєй школи у септембру 1950 почала робиц у Рускей редакциї Радио Нового Саду. На початку пейдзешатих рокох пририхтовала и музични емисиї на руским язику, бул то час кед ше програму емитовало на живо.  И у периодзе од 1955. року, кед утаргнути руски информативни емисиї на Радио Новим Садзе,  Мария Горняк Пушкаш остала робиц у РНС. Пририхтовала и водзела нашо музични емисиї  и робела  у новинарскей документациї.   

1966. року на Радио Новим Садзе обновени  бешедни емисиї на руским язику та Мария Горняк Пушкаш прешла до Руске редакциї РНС и почала пририхтовац емисиї за дзеци алє робела, по потреби, и на других емисийох. Була длугорочна редакторка руских емисийох за дзеци и запаметана є и по тим же знала анґажовац на дзешатки дзеци у емисиї за дзеци, вона у нїх розвивала руски дух и позитивну дзеку за сотруднїцтво та вше мала  надосц дзеци як помоц у роботи на емисиї. 

Авторка є вецей текстох котри обявйовала у периодики на руским, сербским, словацким, мадярским, албанским, македонским и українским язику. Писала и кратки приповедки за дзеци. Року 1973. обявена єй збирка кратких приповедкох за дзеци *На рукох мацериних*.

Цали свой роботни вик Мария Горняк Пушкаш препровадзела у Радио Новим Садзе.  До пензиї пошла 29.юния 1990. року.

Умарла 20. фебруара 2017. року.

## Ґалерия

Файл:RedakcijaRNS1974 a.jpg|алт=Члени Рускей редакциї Радио Нового Саду 1974. року|Члени Рускей редакциї Радио Нового Саду 1974. року. Мария Г. Пушкаш у штредку, други шор.
Файл:Radijska redakcija 2.jpg|алт=Руска редакция 1974. року|Руска редакция у другей половки 1974. року. Мария Г. Пушкаш кучи у штредку, долу.


## Вонкашнї вязи

* Ґрупа авторох, „Початки Рускей редакциї Радио Нового Садуˮ,  Гласи и часи, 70 роки Рускей редакциї Радио Нового Саду, Новинарска асоцияция  Руснацох - НАР, Нови Сад 2019, б. 11.

* Ґрупа авторох, „Роки цихосциˮ,  Гласи и часи, 70 роки Рускей редакциї Радио Нового Саду, Новинарска асоцияция  Руснацох - НАР, Нови Сад 2019, б. 23.

* У нащиви - Мария Горняк Пушкаш, портрет новинарки, ТВ Войводина, Нови Сад
* Умарла Мария Горняк, *Рутенпрес*, 21. фебрара 2017. року

## Референци


Катеґория:Руснаци у Сербиї
Катеґория:Дюрдьовчанє
Катеґория:Новинаре
Катеґория:Редакторе
Катеґория:Писателє за дзеци
Катеґория:Ґлумци аматере
Катеґория:16. авґуст
Катеґория:Народзени 1931
Катеґория:20. фебруар
Катеґория:Умарли 2017